Helene Brydensholt (ALT), 2026-01-16:
Jeg vil starte med at sige, at ligesom alle andre her i salen har jeg jo stor sympati for intentionen med det her forslag og anerkender også til fulde problematikken med fodboldrelateret vold.
Så er der jo så en diskussion om, om den er stigende, eller om den ligesom har været den samme igennem årene eller går lidt op og ned.
Jeg vil egentlig starte ud på en positiv note og sige, at jeg er rigtig glad for, at ministeren har valgt at rette til i forhold til den del af det oprindelige lovforslag, der handlede om straffeattesten, så det, at man er på hooliganregisteret, først kommer på straffeattesten, når der ligger en endelig dom, eller når man har vedkendt sig et bødeforelæg.
Det er trods alt en forbedring.
I forhold til det, der var udgangspunktet, er der stadig spørgsmålet om, om det overhovedet skal stå på straffeattesten, og det sætter vi egentlig spørgsmålstegn ved i Alternativet.
Jeg tror, det var Enhedslistens ordfører, der også sagde: Hvor relevant er det egentlig i forhold til dem, der skal se straffeattesten?
Og hvor går grænsen så for, hvad der skal være på en straffeattest?
Men det er trods alt en anerkendelse af, at man har rettet det til.
Det er retssikkerhedsmæssigt ret betydeligt, synes jeg.
Så har vi en række bekymringer fra Alternativets side i forhold til det her lovforslag.
Jeg vil ikke nævne dem alle sammen, men rigtig mange af dem har været debatteret her i løbet af dagen.
Den ene bekymring handler om den her karantænezone og visitationszone, som man nu udvider markant, og det er selvfølgelig ud fra et retssikkerhedsmæssigt perspektiv.
Hvis man skal kigge på visitationszonerne, var der jo lige en debat om det nu, lige inden jeg gik på, mellem fru Theresa Scavenius og fru Zenia Stampe, og jeg synes, at fru Theresa Scavenius har ret i, at man ikke kan sammenligne det med lufthavne, for det her er jo en virkelig stor udvidelse af visitationszonen.
Det er bestemt ikke, fordi jeg vil stå og forsvare folk, der begår vold, men jeg ser allerede for mig nu, at der er mennesker, der vil blive stoppet på gaden og blive visiteret, udelukkende fordi de måske ser ud på en bestemt måde.
Det kan være en bestemt hudfarve.
Nu har vi jo allerede kædet bandemedlemmer sammen med fodboldvold, og det kan der være gode grunde til.
Jeg ser, at der er mennesker, der vil blive stoppet igen og igen, som måske bor inde i den her zone, og som, når der spilles en kamp i Parken, vil blive stoppet af politiet på gaden, selv om de egentlig bare er på vej ned i Netto eller noget andet.
Så det er en stor bekymring for os her i Alternativet.
Så er der noget principielt i forhold til det, at man nu vil lade dem, der er dømt under bandeparagraffen, komme på den her karantæneliste.
At man vil gå tilbage til 2019, og at man laver lovgivning med tilbagevirkende kraft, synes jeg bare principielt er forkert.
Så det har vi også et forbehold imod.
Så er der det med, at man vil tage ytringer med fra de sociale medier.
Så det vil vi selvfølgelig kigge mere ned i fra Alternativets side.
Så noterer jeg mig også, at politiet, altså Politiforbundet, har rejst nogle bekymringer i forhold til lovforslaget, både omkring ressourceforbrug, men også i forhold til gråzoner.
Altså, hvordan skal de operere, efter det her lovforslag stemmes igennem?
De opfordrer til mere klarhed.
Det vil jeg så også opfordre ministeren til, så politiet ved, hvordan de skal agere, efter lovforslaget stemmes igennem, som det jo gør.
Så har jeg også et spørgsmål i forhold til, hvor mange ekstra mennesker vi sådan vil fange med det her.
Altså, hvor mange ekstra mennesker kommer ind i fælden, efter vi laver det her lovforslag?
Det kan jeg være meget i tvivl om.
Men jeg har stillet nogle spørgsmål til ministeren om det, så det glæder jeg mig også til at få nogle mere konkrete svar på.
For bekymringen er jo, som en også sagde i løbet af debatten, at vi skyder gråspurve med kanoner.
Så er der også i løbet af debatten blevet rejst spørgsmål
omkring: Hvor er klubbernes ansvar i det her, og har de ikke et større ansvar?
Altså, klubberne og arrangørerne af de her fodboldarrangementer tjener svimlende store beløb på de her fodboldkampe og har igennem mange årtier jo ikke kunnet formå at ændre den her hooligankultur, som er et problem; det anerkender vi alle sammen.
De har jo også et ansvar i det her.
Og jeg synes, at specielt når de tjener så mange penge på det, kunne de jo også bruge lidt flere penge på at ændre den kultur, så vi ikke skal bruge statskassens penge på at indsætte en masse ekstra politiressourcer på det.
Tak for ordet.